Sodba Sodišča (četrti senat) z dne 4. oktobra 2012 – ED & F Man Alcohols

(Zadeva C-669/11)

„Zaščita finančnih interesov Unije – Uredba (ES, Euratom) št. 2988/95 – Stvarno področje uporabe – Pojem ,škodovanje finančnim interesom Unije‘ – Razpis za izvoz vinskega alkohola iz zalog intervencijskih agencij – Izvoz pošiljk alkohola zunaj Unije po izteku določenega roka – Zaseg varščine za vestno izvajanje pogodbe – Upravni ukrepi – Upravne kazni – Uredba (ES) št. 360/95 – Uredba (ES) št. 1623/2000 – Retroaktivna uporaba najmanj stroge sankcije“

1. Lastna sredstva Evropske unije – Uredba o zaščiti finančnih interesov Unije – Nepravilnost – Pojem – Kršitev obveznosti o izvozu pošiljk alkohola zunaj Unije v določnem roku s strani subjekta, ki je te pošiljke pridobil na podlagi postopka javnega razpisa – Vključitev (Uredba Sveta št. 2988/95, člen 1, Uredba Komisije št. 360/95) (Glej točke od 35 do 38 in točko 1 izreka.)

2. Lastna sredstva Evropske unije – Uredbe o zaščiti finančnih interesov Unije – Upravna kazen – Pojem – Izguba celotne ali dela varščine za vestno izvajanje pogodbe, ki jo je dal izvoznik za izpolnitev svojih obveznosti, kot je izvoz v določnem roku – Vključitev (Uredba Sveta št. 2988/95, člen 5, uredbi Komisije št. 360/95, člen 5(5) in št. 1623/2000, člen 91(12)) (Glej točke 40, 41 in 43 ter točko 1 izreka.)

3. Kmetijstvo – Skupna ureditev trgov – Vino – Prodaje z razpisi za izvoz vinskega alkohola zunaj Unije – Upravne kazni v primeru neizvoza v predpisanem roku – Izguba varščine za vestno izvajanje pogodbe – Pravna podlaga – Nemožnost naložitve kazni zgolj na podlagi člena 5 Uredbe št. 2988/95 – Nujnost njene utemeljitve na podlagi člena 5(5) Uredbe št. 360/95 (Uredba Sveta št. 2988/95, člen 5, Uredba Komisije št. 360/95, člen 5(5)) (Glej točke od 46 do 49 ter točko 3 izreka.)

4. Kmetijstvo – Skupna ureditev trgov – Vino – Prodaje z razpisi za izvoz vinskega alkohola zunaj Unije – Nepravilnost, zaradi katere se naloži kazen – Neretroaktivna uporaba najmanj stroge sankcije zaradi uporabe določb Uredbe št. 2988/1995 in 1623/2000 – Uporaba Uredbe št. 360/95 kot lex specialis, ki se nanaša le na določene izvoze v Brazilijo (Uredba Sveta št. 2988/95, člen 2(2), uredbe Komisije št. 2220/85, člen 23, št. 360/95, člen 5(5), in št. 1623/2000, člena 91(2), (12) in (13) ter 100) (Glej točke 53, od 57 do 60 in točko 4 izreka.)

Predmet

Predlog za sprejetje predhodne odločbe – Conseil d'État – Razlaga člena 5(5) Uredbe Komisije (ES) št. 360/95 z dne 22. februarja 1995 o odprtju prodaje z razpisi za izvoz vinskega alkohola iz zalog intervencijskih agencij (UL 1995, L 41, str. 14), člena 91(12) Uredbe Komisije (ES) št. 1623/2000 z dne 25. julija 2000 o določitvi podrobnih izvedbenih pravil za Uredbo (ES) št. 1493/1999 o skupni ureditvi trga za vino ob upoštevanju tržnih mehanizmov (UL, posebna izdaja v slovenščini, poglavje 3, zvezek 30, str. 182), člena 1 Uredbe Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (UL, posebna izdaja v slovenščini, poglavje 1, zvezek 1, str. 340) ter določbe Uredbe Komisije (EGS) št. 377/93 z dne 12. junija 1993 o določitvi podrobnih pravil za prodajo alkohola, ki je bil pridobljen s postopki destilacije iz členov 35, 36 in 39 Uredbe Sveta (EGS) št. 822/87 in se hrani v intervencijskih agencijah (UL 1993, L 43, str. 6) in Uredbe Komisije (EGS) št. 2220/85 z dne 22. julija 1985 o skupnih podrobnih pravilih za uporabo sistema varščin za kmetijske proizvode (UL, posebna izdaja v slovenščini, poglavje 3, zvezek 6, str. 186) – Prodaja z razpisi za izvoz vinskega alkohola iz zalog intervencijskih agencij za končno uporabo v uporabo sektorju goriv – Prekoračitev roka za izvoz s strani ponudnika – Upravne kazni ali drugačni ukrepi – Neizpolnitev obveznosti, ki lahko škoduje proračunu Unije

Izrek

1. To, da subjekt krši rok za izvoz količin alkohola, ki jih je pridobil v razpisnem postopku, ki ga je organizirala Evropska komisija, kakršen je urejen z Uredbo Komisije (ES) št. 360/95 z dne 22. februarja 1995 o odprtju prodaje z razpisi za izvoz vinskega alkohola iz zalog intervencijskih agencij, pomeni „nepravilnost“ v smislu člena 1 Uredbe Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti.

2. Popolna ali delna izguba varščine za vestno izvajanje pogodbe, kakršna je določena v členu 5(5) Uredbe št. 360/95, ali varščine za zagotovitev izvoza v predpisanih rokih, kakršna je določena v členu 19(12) Uredbe Komisije (ES) št. 1623/2000 z dne 25. julija 2000 o določitvi podrobnih izvedbenih pravil za Uredbo (ES) št. 1493/1999 o skupni ureditvi trga za vino ob upoštevanju tržnih mehanizmov, je zajeta s pojmom „upravna kazen“ v smislu člena 5 Uredbe št. 2988/95.

3. V okoliščinah, kakršne so te v glavni stvari, je člen 5(5) Uredbe št. 360/95 pravna podlaga, potrebna za naložitev sankcije v obliki popolne ali delne izgube varščine za vestno izpolnjevanje pogodbe.